የመንግስት የስራ ኃላፊዎች ተማሪዎችን ለማረጋጋት ወደዩኒቨርሲቲዎች ተሰማሩ
ከፍተኛ የመንግስት የስራ ኃላፊዎች ተማሪዎች ለማረጋጋትና መፍትሔ ለመስጠት ወደ 20 ዩኒቨርስቲዎች መሰመራታቸውን ትምህርት ሚኒስቴር አስታወቀ ፡፡ከፍተኛ የመንግስት የስራ ኃላፊዎች በየተቋማቱ ያሉትን ተማሪዎች ለማረጋጋት ችግሮችን በመፈተሽ መፍትሔ ለመስጠት ወደ 20 ዩኒቨርስቲዎች መሰመራታቸውን የሚኒስቴሩ ሚኒስትር ዴኤታው ዶክተር ሳሙኤል ክፍል ገልጸዋል ።የስራ ኃላፊዎቹ ከተማሪዎቹ እና ከሌሎች የትምህርት ማሕበረሰብ ጋር ሰፋ ያሉ ውይይቶችን እንደሚያከናውኑም አመልክተዋል።ተማሪዎቹን አሁን ካሉበት ድባብ በማውጣት ወደ ሰላማዊ የመማር ማስተማር  ሒደት ለመመለስ እየተሰራ መሆኑን የጠቆሙት ዶክተር ሳሙኤል፤ የባከኑ የትምህርት ጊዜያትን በማካካሻ ትምህርት እንዲስተካከሉ እንደሚደረግ አብራርተዋል። ተማሪዎችን በማረጋጋት በኩል የኃይማኖት አባቶች፣ የአገር ሽማግሌዎችና የአካባቢው ማህበረሰብ ያደረገውን አስተዋጽኦም አድንቀዋል። የሕዝቦች መተሳሰብና መደጋገፍ ባሕልን ለማበላሸት የሚጥሩ አካላትን በመታገል ረገድ ሕብረተሰቡ እያደረገ ያለውን ጥረት አጠናክሮ እንዲቀጥል ዶክተር ሳሙኤል ጥሪ አስተላልፈዋል። ተቋማቱ ሙሉ ለሙሉ ተረጋግተው ወደ ነበረው ሰላማዊ የመማር ማስተማር ሒደት  እንዲመለሱ የሁሉም ማሕበረሰብ የላቀ ተሳትፎና ድጋፍ እንደሚያስፈልግም አመልክተዋል ሰሞኑን በዚሁ ግርግርና ሁከት ህይወታቸውን ላጡ ተማሪዎች ሚኒስቴሩ የተሰማውን ጥልቅ ኃዘን ገልጾ ለተጎጂዎችና ቤተሰቦቻቸው መጽናናትን ተመኝቷል። መንግስት በትምህርት ተቋማቱ ሰላምና መረጋጋት እንዲሰፍን የአገር ሽማግሌዎች ፣ የሐይማኖት አባቶችና አካባቢው ማሕበረሰብ ጋር በቅንጅት በመስራቱ ባለፉት ጥቂት ቀናት ለውጥ መምጣቱም ተገልጿል። በአሁኑ ወቅት በአንዳንድ የከፍተኛ ትምህርት ተቋማት የነበረው ችግር ተቀርፎ መረጋጋት እየሰፈነ መምጣቱን አስታውቋል (ኢዜአ)።